Sympaattinen oftalmia

Sympaattinen oftalmia merkitsee tulehdustilaa, joka ilmenee terveessä silmässä, kun toinen silmä on vammautunut. Tulehdus voi johtaa pahimmillaan täydelliseen sokeuteen. Tilan kehittyminen kestää päivistä vuosiin silmävamman saamisen jälkeen. 

Sympaattiseen oftalmiaan on löytynyt viittauksia jo vanhoista kreikkalaisista teksteistä, mutta nimen tilalle antoi William MacKenzie. Tila on tunnettu myös siitä, että pistekirjoituksen keksinyt Louis Braille sokeutui 3-vuotiaana juuri sympaattisen oftalmian johdosta. 

Tila saattaa ilmetä aluksi mm. heikenneenä akkommodaatiokykynä. Joskus vakava iridosykliitti johtaa kipuun ja valonarkuuteen. Sairaus leviää lähinnä silmän keskikalvon, uvean kautta.

Sympaattinen oftalmia on harvinainen ja kehittyy enintään 0,5 prosentille pahan, silmään kohdistuneen vaurion saaneista. Esiintyvyydessä ei ole todettu sukupuoli- tai rotueroja. 

Luokka:Silmätaudit
Luokka:Autoimmuunisairaudet